15 comunitats de propietaris de Gandia reben 621.071 d'euro; de la Conselleria destinats a la rehabilitació d'habitatges
10 gener 2020

## 15 comunitats de propietaris de Gandia reben 621.071 d'euro; de la Conselleria destinats a la rehabilitació d'habitatges10 gener 2020Última actualització: 14 juliol 2025

![](../gestion/img/_AO_1292-copia.jpg)  
  

L'alcaldessa de Gandia, Diana Morant; la regidora delegada d'Habitatge i Regeneració Urbana, Amparo Victoria; acompanyades pel representant de Col·legi d'Administradors de Finques de la Safor, Juan Escrivà; i la presidenta del Col·legi d'Arquitectes de la Safor, Amelia Morant, han comparegut en roda de premsa per informar que la Conselleria d'Habitatge, Obres Públiques i Vertebració del Territori ha concedit a Gandia 621.071 € que seran destinats a 15 comunitats de propietaris que així ho han sol·licitat i que permetran millorar les condicions d'eficiència energètica i acústica així com l'accessibilitat en zones comuns i particulars.

**Diana Morant** ha recordat que la passada legislatura el Govern del Botànic ja va recuperar aquest tipus de línies d'actuació amb la intenció de canviar el model d'expansió de les ciutats. "_Era un error créixer desmesuradament quan ja hi havia un parc d'habitatge necessitat d'aquest tipus d'actuacions. L'alternativa és dignificar els habitatges més antics o amb deficiències. Una mesura que també genera molts llocs de treball en el sector de la construcció_".

L'alcaldessa ha explicat que després de conéixer aquestes línies d'ajuts, el consistori es va posar en contacte amb els col·legis d'Administradors de Finques i d'Arquitectes per a treballar de manera col·lectiva amb els veïns perquè en primer lloc conegueren aquest tipus de subvencions i en segon lloc pogueren presentar els seus projectes.

"_Gandia s'ha convertit en una ciutat referent en aquesta matèria, ja que hem estat una de les ciutats que més ajudes ha rebut_" va explicar Morant qui ha informat que les ajudes afectaran 15 comunitats de veïns distribuïdes per tota la ciutat i la platja. D'aquesta manera, la Conselleria aporta el 30% de l'import de les actuacions mentre que els propietaris aporten la resta.

Un altre dels aspectes que s'han remarcat durant la roda de premsa és que aquesta iniciativa se suma a la de l'ARRUR de Raval i a les del Pla RENHATA pendent d'adjudicar. En total, i sense comptar aquesta última línia d'actuació, Gandia ha rebut 2,5 milions d'euros per rehabilitar habitatges, el que generarà més d'un 120 de llocs de treball directes als quals caldria sumar els indirectes.  
L'alcaldessa ha volgut felicitar la Conselleria per la feina que està realitzant per canviar el model de depredació del territori al temps que es dignifiquen els habitatges de moltes famílies.

Per la seua banda, **Amparo Victoria** va recordar que el treball de regeneració urbana que s'han desenvolupat des de la passada legislatura estan donant els seus fruits. "_Aquestes ajudes contribuiran a millorar els habitatges de la nostra ciutat perquè tots els seus habitants tinguen les mateixes oportunitats i un habitatge digne" "Hem aplicat l'ètica i la responsabilitat social en tots els àmbits i el nostre objectiu és aconseguir projectes i infraestructures que humanitzen els espais, milloren la qualitat de vida, l'accessibilitat i la seguretat, sempre respectant el medi ambient_". L'edil va recordar en aquest àmbit els 77 habitatges lliurats en el complex Simancas i va informar que ara s'estan abordant juntament amb la Direcció General d'Habitatge nous projectes a Santa Anna i Les Foies.

**Juan Escrivà** va voler reivindicar la tasca del col·lectiu d'Administradors de Finques Col·legiats. "_Som garantia d'un treball ben fet i amb aquest tipus d'actuacions també pretenem aportar alguna cosa a la societat per a la seua millora. Això és un nou exemple de la col·laboració públic privada. Per a les comunitats de propietaris rebre més de 600.000 € en ajudes implica que hi haurà una inversió total de 2 milions d'euros que es tradueix en llocs de treball_".

**Amelia Morant,** va agrair al consistori la seua implicació i va reivindicar el conveni signat entre l'Ajuntament i el Col·legi d'Arquitectes de la Safor que ha permés la posada en marxa de moltes actuacions.

Finalment, l'alcaldessa va agrair el treball realitzat per l'Àrea d'Habitatge de l'Ajuntament de Gandia i la implicació tant dels Col·legis d'Administradors de Finques i d'Arquitectes. "_Hem aconseguit involucrar els veïns de la seua mà i de realitzar un treball conjunt que millorarà la qualitat de vida de molts veïns de la ciutat_" i va destacar la importància dels convenis col·legis d'Administradors de Finques i Arquitectes. "_Són mesures bàsiques que ens permeten conéixer millor diverses realitats de la ciutat i posar en marxa iniciatives dirigides a solucionar problemes del dia a dia de la ciutadania_".

[Twittear](https://twitter.com/share)